8
Eini Thiampu Kaliankhet Jisu
1 Hiwarakip eini'n nirilna chongru khetkha angme nitinchu, marwaanna Pathian reng in-ongna changtiangnga in-ong kha ka-ang Thiampu Kaliankhet eini'n ninei. Minpkla 110:1
2 Miring kut-ah insak ka-emak Pumi khan isak inthiang maichaam innsuungnga Inthiang Khet Munkhan thiampu kaliankhet eya Ama'n sepa itho kha eii.
3 Thiampu kaliankhet rakip in Pathian diangnga kutchoi ngai khat-um inthooina sangai kape sik-ah inkadang eii, khawajarra eini Thiampu Kaliankhet innum angmekhat pesik anei ngersik asuok. 4 Ama'n nuoipil chungnga leiom inchu, thiampu lei-enuni, ajarchu Jihudi ngai Dan dungjuiya kutchoi kapesik thiampu ngaikha inleiom suojei.
5 Thiampu ngai'n inmani chuon inleitho kha inthiangnga marwaanna omchan khat-um raliim bitkha intho eii. Moses in itho khale in-angrip kha eii. Ama'n Inthiang Maichaam-inn asaksik phakhan, Pathian in Moses diangkhan ati, “Chingnga nangdiang naminmu omchan rakip ngaikha masialleiya sakro.” Suok 25:40
6 Takkha tuunchu, Jisu diang khan inmani ta neek-ah akalok thiampu chuon kha inpejei, ajarchu hiwahi akathakhet chong-inkhitna inkhat ejarra, Pathian li ama mi ngai karra inadapi inzootna kha-um akatha alei eii.
7 Inzootna mansakhet khan insialna leiommak inchu, inni huuina hi arei enunijei. 8 Takkha Pathian in ami ngai masialna kha amu phakhan hintia aril,
“Nikhuo ngaikha ahongjei, Pumi in ati,
kei'n Israel mi ngai khat-um Judah mi ngaile inruoiya inzootna kathar inkhat kaboolsik ejei. Jer 31:31-34
9 Hiwahi kei'n inpi-inpu ngaile inzootna kileibool khale in-ang nunijei
khawani khan Egypt ramma inphut inmani inkut kamahuumma kiheikeisuok eii.
Kei'n inmani le kibool inzootna kha leijuimu,
halli kei innum inmani kha ngaidon mongjei, pumi in ati.
10 Tuun, hiwa inzootna hi eii kei'n Israel mi ngaile inruoiya kaboolsik
akahongsik nikhuo ngaikhan, Pumi'n ati:
Kei'n inmalung ngaikhan kei dan ngaikha kadapisik eii
halli inngaidonna ngaikhan kamajia pisik eii.
Kei inmani Pathian ka-esik eii,
halli inmani khan kami in-esik eii.
11 Inmani tu inkhat innum insap ngaidiang minchu nunu
emakli inmani indiang inwaipui ngaidiang-um rilnunu
‘Pumi kha jetru’
Ajarchu kasiin khet-ah inphut kalokkhet,
inmani rakip in kei innalajetsik eii.
12 Inmanu ngaikha kei'n kangaidam sik eii
halli inmani masialna ngaikha kei'n ngaidon khainuning jei.”
13 Inzootna kathar khat nirilna hin, Pathian in ma-insa kha amaruo min-ejei; halli amaruo khat-um kheella hongkamaruo rakip kha innot-ah amangsik ejei.